CELEX: 32020D0452
Language: lv
Date: 2020-03-26 00:00:00
Title: Komisijas Īstenošanas lēmums (ES) 2020/452 (2020. gada 26. marts), ar ko Īstenošanas lēmumu (ES) 2019/570 groza attiecībā uz spējām, kuras nosaka reaģēšanai uz zemas varbūtības riskiem ar smagām sekām (izziņots ar dokumenta numuru C(2020) 2011) (Dokuments attiecas uz EEZ)

27.3.2020   
               
               
                  LV
               
               
                  Eiropas Savienības Oficiālais Vēstnesis
               
               
                  LI 94/1
               
            
         KOMISIJAS ĪSTENOŠANAS LĒMUMS (ES) 2020/452
         (2020. gada 26. marts),
         ar ko Īstenošanas lēmumu (ES) 2019/570 groza attiecībā uz spējām, kuras nosaka reaģēšanai uz zemas varbūtības riskiem ar smagām sekām
         
            
               (izziņots ar dokumenta numuru C(2020) 2011)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Lēmumu Nr. 1313/2013/ES par Savienības civilās aizsardzības mehānismu (1) un jo īpaši tā 32. panta 1. punkta ha) apakšpunktu,
         tā kā:
         
                     (1)
                  
                  
                     Lēmumā Nr. 1313/2013/ES ir noteikts rescEU tiesiskais regulējums. rescEU ir Savienības līmeņa spēju rezerve, kas paredzēta palīdzības sniegšanai smagās situācijās, kad ar esošajām spējām valsts līmenī un spējām, ko dalībvalstis iekļāvušas Eiropas civilās aizsardzības rezervē, nav iespējams nodrošināt efektīvu reaģēšanu uz dabas un cilvēka izraisītām katastrofām.
                  
               
                     (2)
                  
                  
                     
                        rescEU sastāvs spēju un kvalitātes prasību ziņā ir noteikts Komisijas Īstenošanas lēmumā (ES) 2019/570 (2). rescEU rezervē līdz šim ir iekļautas spējas meža ugunsgrēku dzēšanai no gaisa, spējas medicīniskās evakuācijas nodrošināšanai ar gaisa transportu, neatliekamās medicīniskās palīdzības vienību spējas un medicīnisko krājumu veidošanas spējas.
                  
               
                     (3)
                  
                  
                     Lēmuma Nr. 1313/2013/ES 21. panta 4. punktā ir paredzēta iespēja noteikt rescEU spējas, lai pārvaldītu zemas varbūtības riskus ar smagām sekām. Lai noteiktu minētās spējas, šajā lēmumā, ņemot vērā zemas varbūtības risku ar smagām sekām iespējamos scenārijus, būtu jānosaka kategorijas [iezīmes], kas raksturo šādus riskus.
                  
               
                     (4)
                  
                  
                     Ņemot vērā to, ka rescEU spējas, kuras nosaka reaģēšanai uz zemas varbūtības riskiem ar smagām sekām, pēc būtības ir ļoti specifiskas, paredz lielas izmaksas un Savienības līmenī ir pieejamas nepietiekamā apjomā, tās būtu pilnībā jāfinansē Savienībai. Saskaņā ar Lēmuma Nr. 1313/2013/ES 21. panta 4. punktu un 23. panta 4.b punktu attiecībā uz šādām spējām no Savienības finansiālās palīdzības būtu jāsedz visas izmaksas, kas nepieciešamas pieejamības un izvietojamības nodrošināšanai, un visas operāciju izmaksas gadījumā, ja izvietošana notiek Savienības mehānisma ietvaros.
                  
               
                     (5)
                  
                  
                     Īstenošanas aktā kādu spēju nosakot par rescEU spēju, Komisijai būtu jāizvērtē, vai ir uzskatāms, ka attiecīgā spēja ļauj reaģēt uz zemas varbūtības riskiem ar smagām sekām.
                  
               
                     (6)
                  
                  
                     Procesam, kurā apzina spējas, kuras nosaka reaģēšanai uz zemas varbūtības riskiem ar smagām sekām, būtu jābalstās uz to stratēģisko nozīmi, un tam būtu jānotiek pārredzami un ciešā sadarbībā ar dalībvalstīm.
                  
               
                     (7)
                  
                  
                     Lai pārvaldītu tādus zemas varbūtības riskus ar smagām sekām, kas cita starpā ietver liela mēroga bioloģiskos uzbrukumus vai īpaši infekciozas slimības epidēmijas ar lielu pacientu skaitu, būtu jāizmanto medicīniskā evakuācija īpaši infekciozu slimību pacientiem (“Medevac HID”), medicīniskā evakuācija ar gaisa transportu un 3. tipa neatliekamās medicīniskās palīdzības vienības (“EMT-3”). Lai reaģētu uz ilgstošiem, nopietniem pārrobežu mēroga veselības apdraudējumiem, kuriem to apmēra un sarežģītības dēļ ir potenciāls traucēt sociālo, vidisko, ekonomisko un sabiedrības veselības pakalpojumu sniegšanu, būtu jāizmanto arī medicīnisko krājumu veidošanas spējas.
                  
               
                     (8)
                  
                  
                     Tā kā ārkārtas situācijā, ko radījis Covid-19, ir nepieciešams ātri noteikt kopējas Eiropas līmeņa rezerves, ar kurām var atbalstīt dalībvalstu reaģēšanas pasākumus, uz rescEU spējām veidot medicīniskos krājumus būtu jāattiecina atpakaļejoša piemērojamība no dienas, kad šīs spējas ar Komisijas Īstenošanas lēmumu (ES) 2020/414 (3) tika noteiktas par rescEU spējām.
                  
               
                     (9)
                  
                  
                     Tāpēc Īstenošanas lēmums (ES) 2019/570 būtu jāgroza.
                  
               
                     (10)
                  
                  
                     Šajā lēmumā paredzētie pasākumi ir saskaņā ar Lēmuma Nr. 1313/2013/ES 33. panta 1. punktā minētās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmumu (ES) 2019/570 groza šādi:
            
                        1)
                     
                     
                        lēmuma 1. pantu groza šādi:
                        
                                    a)
                                 
                                 
                                    panta e) punktu aizstāj ar šādu:
                                    
                                                “e)
                                             
                                             
                                                
                                                   rescEU spēju veidot medicīniskos krājumus kopējām lēstajām izmaksām;”;
                                             
                                          
                              
                                    b)
                                 
                                 
                                    pievieno šādu f) un g) punktu:
                                    
                                                “f)
                                             
                                             
                                                iezīmēm, kas raksturo zemas varbūtību riskus ar smagām sekām;
                                             
                                          
                                                g)
                                             
                                             
                                                
                                                   rescEU spējām, kuras nosaka, lai pārvaldītu zemas varbūtības riskus ar smagām sekām.”;
                                             
                                          
                              
                  
                        2)
                     
                     
                        iekļauj šādus pantus:
                        
                           “3.d pants
                           Iezīmes, kas raksturo zemas varbūtības riskus ar smagām sekām
                           Lai noteiktu nepieciešamās rescEU spējas reaģēšanai uz zemas varbūtības riskiem ar smagām sekām, Komisija ņem vērā:
                           
                                       a)
                                    
                                    
                                       katastrofas neprognozējamību vai ārkārtas raksturu;
                                    
                                 
                                       b)
                                    
                                    
                                       katastrofas mērogu, tostarp ļoti lielu cietušo, mirušo un pārvietoto skaitu;
                                    
                                 
                                       c)
                                    
                                    
                                       katastrofas ieilgšanu;
                                    
                                 
                                       d)
                                    
                                    
                                       katastrofas sarežģītības pakāpi;
                                    
                                 
                                       e)
                                    
                                    
                                       potenciālo risku nopietni traucēt valsts valdības darbību, tostarp sociālo, vidisko, ekonomisko un sabiedrības veselības pakalpojumu sniegšanu, vai traucēt Padomes Direktīvas 2008/114/EK (*1) 2. panta a) punktā minētās kritiskās infrastruktūras funkcionēšanu;
                                    
                                 
                                       f)
                                    
                                    
                                       ģeogrāfisko tvērumu, tostarp potenciālu, ka ietekme sniedzas pāri robežām;
                                    
                                 
                                       g)
                                    
                                    
                                       citus tādus faktorus kā integrēto krīzes situāciju politiskās reaģēšanas (IPCR) mehānismu iedarbināšanu pilnā režīmā vai pieprasījumu piemērot Līguma par Eiropas Savienības darbību 222. pantā paredzēto solidaritātes klauzulu.
                                    
                                 
                        
                           3.e pants
                           
                              rescEU spējas, kuras nosaka reaģēšanai uz zemas varbūtības riskiem ar smagām sekām
                           
                              1.   Lai reaģētu uz zemas varbūtības riskiem ar smagām sekām, nosaka spējas reaģēšanai uz notikumiem, kurus raksturo vismaz divas 3.d pantā noteiktās iezīmes.
                           
                           
                              2.   Komisija attiecībā uz katru 2. panta 2. punktā noteikto rescEU spēju izvērtē, vai šo spēju var noteikt kā tādu, kas ļauj reaģēt uz zemas varbūtības riskiem ar smagām sekām.
                           
                           
                              3.   rescEU spējas, kas minētas 2. panta 2. punkta c), d), e) un f) apakšpunktā, nosaka kā tādas, kuras paredzētas, lai pārvaldītu zemas varbūtības riskus ar smagām sekām. Saskaņā ar Lēmuma Nr. 1313/2013/ES 21. panta 4. punktu no Savienības finansiālās palīdzības sedz visas izmaksas, kas nepieciešamas spēju pieejamības un izvietojamības nodrošināšanai.
                           
                           
                              4.   Saskaņā ar Lēmuma Nr. 1313/2013/ES 23. panta 4.b punktu gadījumā, ja 2. panta 2. punkta c), d), e) un f) apakšpunktā minētās rescEU spējas izvieto Savienības mehānisma ietvaros, operāciju izmaksas no Savienības finansiālās palīdzības sedz 100 % apmērā.
                           
                        
                        
                           (*1)  Padomes 2008. gada 8. decembra Direktīva 2008/114/EK par to, lai apzinātu un noteiktu Eiropas Kritiskās infrastruktūras un novērtētu vajadzību uzlabot to aizsardzību (OV L 345, 23.12.2008., 75. lpp.).”"
                        
                     
                  
         
            2. pants
            Adresāti
            Šis lēmums ir adresēts dalībvalstīm.
            To piemēro no 2020. gada 19. marta.
         
         
            Briselē, 2020. gada 26. martā
            
               
                  Komisijas vārdā –
               
               
                  Komisijas loceklis
               
               Janez LENARČIČ
            
         
         
            (1)  OV L 347, 20.12.2013., 924. lpp.
         
         
            (2)  Komisijas 2019. gada 8. aprīļa Īstenošanas lēmums (ES) 2019/570, ar ko paredz noteikumus par Eiropas Parlamenta un Padomes Lēmuma Nr. 1313/2013/ES īstenošanu attiecībā uz rescEU spējām un groza Komisijas Īstenošanas lēmumu 2014/762/ES (OV L 99, 10.4.2019., 41. lpp.).
         
            (3)  Komisijas 2020. gada 19. marta Īstenošanas lēmums (ES) 2020/414, ar ko groza Īstenošanas lēmumu (ES) 2019/570 attiecībā uz rescEU spējām veidot medicīniskos krājumus (OV L 82I, 19.3.2020., 1. lpp.).